
CLARITHROMYCIN GRINDEKS 250 mg plėvele dengtos tabletės
CLARITHROMYCIN GRINDEKS 500 mg plėvele dengtos tabletės
Klaritromicinas


Atidžiai perskaitykite visą šį lapelį, prieš pradėdami vartoti vaistą, nes jame pateikta Jums svarbi informacija.
-	Neišmeskite šio lapelio, nes vėl gali prireikti jį perskaityti.
-	Jeigu kiltų daugiau klausimų, kreipkitės į gydytoją arba vaistininką.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
-	Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją, vaistininką arba slaugytoją. Žr. 4 skyrių.


Apie ką rašoma šiame lapelyje?

1.	Kas yra CLARITHROMYCIN GRINDEKS ir kam jis vartojamas
2.	Kas žinotina prieš vartojant CLARITHROMYCIN GRINDEKS 
3.	Kaip vartoti CLARITHROMYCIN GRINDEKS 
4.	Galimas šalutinis poveikis
5.	Kaip laikyti CLARITHROMYCIN GRINDEKS  
6.	Pakuotės turinys ir kita informacija


1.	Kas yra CLARITHROMYCIN GRINDEKS ir kam jis vartojamas

Kiekvienoje CLARITHROMYCIN GRINDEKS  tabletėje yra 250 mg arba 500 mg veikliosios medžiagos klaritromicino. Klaritromicinas priklauso vaistų, vadinamų makrolidiniais antibiotikais, grupei. 
Antibiotikai stabdo bakterijų (infekcijos), kurios sukelia infekcines ligas, augimą.
CLARITHROMYCIN GRINDEKS tabletėmis gydomos infekcinės ligos, pavyzdžiui:
-	krūtinės infekcinės ligos, pvz., bronchitas ir pneumonija;
-	ryklės, prienosinių ančių bei ausų infekcinės ligos;
-	odos ir minkštųjų audinių infekcinės ligos;
-	su Helicobacter pylori infekcija, susijusi dvylikapirštės žarnos opa.
	
CLARITHROMYCIN GRINDEKS skirtas suaugusiesiems ir 12 metų bei vyresniems paaugliams gydyti.


2.	Kas žinotina prieš vartojant CLARITHROMYCIN GRINDEKS 

CLARITHROMYCIN GRINDEKS vartoti negalima:
-	jeigu yra alergija klaritromicinui (veiklioji Jūsų vaisto medžiaga), kitiems makrolidų grupės antibiotikams, pvz., eritromicinui ar azitromicinui, arba bet kuriai pagalbinei šio vaisto medžiagai (jos išvardytos 6 skyriuje);
-	jeigu vartojate ergotamino ar dihidroergotamino tablečių arba ergotamino inhaliacinių preparatų migrenai gydyti;
-	jeigu vartojate terfenadino ar astemizolo (vaistai, plačiai vartojami nuo šienligės ar alergijos), cisaprido (vaistas nuo skrandžio sutrikimų) arba pimozido (vaistas nuo kai kurių psichikos ligų), kadangi šių vaistų vartojant kartu su klaritromicinu, kartais gali pasireikšti sunkus širdies ritmo sutrikimas;
-	jeigu vartojate kitų vaistų, kurie, kaip yra žinoma, sukelia sunkius širdies ritmo sutrikimus;
-	jeigu vartojate lovastatino ar simvastatino (HMG-Co reduktazės inhibitoriai, paprastai vadinami statinais ir vartojami cholesterolio, t. y. tam tikros rūšies riebalų, kiekiui kraujyje mažinti);
-	jeigu kraujyje yra mažai kalio ar magnio (hipokalemija ar hipomagnezemija);
-	jeigu sergate sunkia kepenų liga ir kartu inkstų liga;
-	jeigu Jūsų širdies ritmas nereguliarus.

Jaunesniems negu 12 metų vaikams gydyti CLARITHROMYCIN GRINDEKS  tabletės netinka. 

Įspėjimai ir atsargumo priemonės
Pasitarkite su gydytoju, vaistininku arba slaugytoju, prieš pradėdami vartoti CLARITHROMYCIN GRINDEKS.
Pasitarkite su gydytoju, prieš pradėdami vartoti šio vaisto:
•	jeigu turite bet kokių kepenų arba inkstų sutrikimų;
•	jeigu sergate arba esate linkę į grybelines infekcines ligas (pvz., pienligę);
•	jeigu esate nėščia arba žindote kūdikį;
•	jeigu CLARITHROMYCIN GRINDEKS vartojimo metu arba po vartojimo pasireiškė sunkus arba ilgalaikis viduriavimas, nedelsdami kreipkitės į savo gydytoją;  
•	jeigu sergate sunkiąja miastenija (liga, sukelianti raumenų silpnumą), kadangi CLARITHROMYCIN GRINDEKS vartojimo metu jos simptomai gali pasunkėti;
•	jeigu vartojate aminoglikozidų (vaistai nuo kai kurių infekcinių ligų).

Pasireiškus sunkiai ūminei padidėjusio jautrumo reakcijai, pvz., anafilaksijai, Stivenso-Džonsono (Stevens-Johnson) sindromui ar toksinei epidermio nekrolizei, CLARITHROMYCIN GRINDEKS  vartojimą būtina nedelsiant nutraukti ir skubiai pradėti tinkamai gydyti.

Jeigu kuri nors iš išvardytų būklių Jums tinka, pasitarkite su savo gydytoju, prieš pradėdami vartoti CLARITHROMYCIN GRINDEKS tablečių.

Kiti vaistai ir CLARITHROMYCIN GRINDEKS 
Jeigu vartojate bet kurio skyriuje „CLARITHROMYCIN GRINDEKS vartoti negalima“ išvardytų vaistų, CLARITHROMYCIN GRINDEKS tablečių Jums vartoti negalima.

Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.
Pasakykite savo gydytojui, jeigu vartojate kurio nors iš toliau išvardytų vaistų, kadangi gali reikėti keisti jūsų dozę arba reguliariai Jums atlikinėti tyrimus. 
•	Digoksinas, chinidinas ir dizopiramidas (vaistai nuo širdies sutrikimų).
•	Varfarinas (kraują skystinantis vaistas).
•	Karbamazepinas, valproatas, fenobarbitalis ar fenitoinas (vaistai nuo epilepsijos).
•	Atorvastatinas, rozuvastatinas (HMG-Co reduktazės inhibitoriai, paprastai vadinami statinais ir vartojami cholesterolio, t. y. tam tikros rūšies riebalų, kiekiui kraujyje mažinti).
•	Kolchicinas (vaistas nuo podagros).
•	Nateglinidas, pioglitazonas, repaglinidas, rozeglitazonas ar insulinas (vaistai, vartojami gliukozės kiekiui kraujyje mažinti).
•	Teofilinas (vaistas, vartojamas kvėpavimo pasunkėjimui, pvz., astmai, gydyti).
•	Triazolamas, alprazolamas ar midazolamas (raminamieji vaistai).
•	Cilostazolas (vaistas nuo silpnos kraujotakos).
•	Omeprazolas (vaistas, vartojamas nevirškinimui ir skrandžio opai gydyti), išskyrus tą atvejį, kai gydytojas jo Jums skiria su Helicobacter pylori infekcija susijusiai dvylikapirštės žarnos opai gydyti.
•	Metilprednizolonas (kortikosteroidas).
•	Vinblastinas (vaistas vėžiui gydyti).
•	Ciklosporinas, sirolimuzas ir takrolimuzas (imunosupresantai).
•	Efavirenzas, nevirapinas, ritonaviras, zidovudinas, atazanaviras, sakvinaviras (priešvirusiniai vaistai, vartojami ŽIV ligai gydyti).
•	Rifabutinas, rifampicinas, rifapentinas, flukonazolas, itrakonazolas (vaistai, vartojami tam tikroms bakterijų sukeliamoms infekcinėms ligoms gydyti).
•	Tolterodinas (vaistas, vartojamas per didelio aktyvumo šlapimo pūslei gydyti).
•	Verapamilis (vaistas nuo didelio kraujospūdžio).
•	Sildenafilis, vardenafilis ir tadalafilis (vaistai, vartojami suaugusių vyrų erekcijos funkcijos sutrikimui gydyti bei plautinei arterinei hipertenzijai, t. y. dideliam kraujospūdžiui plaučių kraujagyslėse, gydyti).
•	Paprastųjų jonažolių preparatai (vaistažolių preparatai, vartojami depresijai gydyti).

Su geriamaisiais antikoaguliantais klaritromicinas nesąveikauja.

Jeigu vartojate arba neseniai vartojote kokių nors vaistų, įskaitant įsigytus be recepto, pasakykite savo gydytojui arba vaistininkui. 

CLARITHROMYCIN GRINDEKS vartojimas su maistu ir gėrimais
Savo vaisto galite gerti valgio metu arba nevalgę, kadangi maistas Jūsų tablečių absorbcijos neveikia.

Nėštumas, žindymo laikotarpis ir vaisingumas 
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą pasitarkite su gydytoju arba vaistininku. Nėštumo ir žindymo laikotarpiu vartojamų CLARITHROMYCIN GRINDEKS tablečių saugumas, nežinomas.

Vairavimas ir mechanizmų valdymas
CLARITHROMYCIN GRINDEKS tabletės gali sukelti svaigulį arba mieguistumą. Jeigu toks poveikis pasireiškia, nevairuokite, nevaldykite mechanizmų ir nedirbkite kitokio darbo, reikalaujančio budrumo. 


3.	Kaip vartoti CLARITHROMYCIN GRINDEKS 

Jaunesniems negu 12 metų vaikams šių tablečių neduokite. Jūsų vaikui gydytojas išrašys kitą tinkamą vaistą.

Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją arba vaistininką. 

Krūtinės, ryklės, prienosinių ančių, odos aba minkštųjų audinių infekcinės ligos
Rekomenduojamas dozė suaugusiems žmonėms ir vyresniems negu 12 metų paaugliams yra 250 mg du kartus per parą, pvz., po vieną tabletę ryte ir vakare, 6–14 parų. Jeigu infekcinė liga sunki, Jūsų gydytojas dozę gali padidinti iki 500 mg du kartus per parą. 
CLARITHROMYCIN GRINDEKS tabletę reikia nuryti užgeriant bent puse stiklinės vandens. 

Su Helicobacter pylori susijusios dvylikapirštės žarnos opos gydymas
Helicobacter pylori infekcijai naikinti yra keli veiksmingi gydymo būdai, kurių metu CLARITHROMYCIN GRINDEKS tabletes reikia vartoti kartu su vienu arba dviem kitais vaistais.
Galimi vaistų derinai nurodyti toliau ir kiekvienu jų paprastai reikia gydyti 6–14 parų.
a) Viena CLARITHROMYCIN GRINDEKS 500 mg tabletė 2 kartus per parą, 1000 mg amoksicilino 2 kartus per parą ir 30 mg lanzoprazolo 2 kartus per parą. 
b) Viena CLARITHROMYCIN GRINDEKS 500 mg tabletė 2 kartus per parą, 400 mg metronidazolo 2 kartus per parą ir 30 mg lanzoprazolo 2 kartus per parą.
c) Viena CLARITHROMYCIN GRINDEKS 500 mg tabletė 2 kartus per parą, 1000 mg amoksicilino 2 kartus per parą arba 400 mg metronidazolo 2 kartus per parą ir 40 mg omeprazolo kartą per parą.
d) Viena CLARITHROMYCIN GRINDEKS 500 mg tabletė 2 kartus per parą, 1000 mg amoksicilino 2 kartus per parą ir 20 mg omeprazolo kartą per parą.
e) Viena CLARITHROMYCIN GRINDEKS 500 mg tabletė 3 kartus per parą ir 40 mg omeprazolo kartą per parą.

Derinys, kuriuo Jus gydys, nuo nurodytų gali šiek tiek skirtis. Jūsų gydytojas nuspręs, kuris derinys Jums tinka geriausiai. Jeigu abejojate kokių tablečių ir kiek laiko Jums reikia vartoti, kreipkitės į savo gydytoją patarimo.

Ką daryti pavartojus per didelę CLARITHROMYCIN GRINDEKS dozę?
Jei Jūs (arba kas nors kitas) iš karto nurijote daug tablečių arba jeigu manote, kad kokių nors tablečių išgėrė vaikas, nedelsdami kreipkitės į artimiausios ligoninės skubiosios medicinos pagalbos skyrių arba savo gydytoją. 
Svarbu laikytis dozės, nurodytos Jūsų vaisto etiketėje. Visada su savimi pasiimkite likusias tabletes ir jų dėžutę, kadangi tai padės lengviau tabletes identifikuoti. 
Tikėtina, kad CLARITHROMYCIN GRINDEKS  tablečių perdozavimas sukels vėmimą ir skrandžio skausmą.

Pamiršus pavartoti CLARITHROMYCIN GRINDEKS 
Jeigu įprastiniu laiku savo vaisto dozę išgerti pamiršote, gerkite ją tuoj pat, kai tik prisiminsite. Daugiau tablečių, negu Jūsų gydytojo nurodyta, per parą nevartokite. 
Negalima vartoti dvigubos dozės norint kompensuoti praleistą dozę.

Nustojus vartoti CLARITHROMYCIN GRINDEKS  
CLARITHROMYCIN GRINDEKS tablečių vartojimo nenutraukite net ir pasijutę geriau. Tablečių svarbu vartoti tiek laiko, kiek gydytojo nurodyta, kadangi priešingu atveju sutrikimas gali atsinaujinti.

Jeigu kiltų daugiau klausimų dėl šio vaisto vartojimo, kreipkitės į gydytoją, vaistininką arba slaugytoją.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.
Paprastai šalutinis poveikis būna lengvas arba vidutinio sunkumo ir išnyksta gydymą nutraukus.

Jeigu bet kuriuo gydymo laikotarpiu pasireiškia bet kuris iš toliau išvardyto poveikio, savo tablečių VARTOJIMĄ NUTRAUKITE ir nedelsdami kreipkitės į savo gydytoją.
•	Stiprus arba ilgalaikis viduriavimas, kurio metu išmatose gali būti kraujo arba gleivių. Viduriavimas gali pasireikšti net dviejų mėnesių laikotarpiu po gydymo klaritromicinu. Tokiu atveju Jūs turite kreiptis į savo gydytoją.
•	Išbėrimas, kvėpavimo pasunkėjimas, alpulys arba veido ir ryklės patinimas. Tai yra požymis, kad Jums gali būti pasireiškusi alerginė reakcija.
•	Odos pageltimas (gelta), odos dirginimas, blankios išmatos, tamsus šlapimas, jautrus pilvas ar apetito praradimas. Tai gali būti požymiai, kad Jūsų kepenys gali nedirbti tinkamai.
•	Sunkios odos reakcijos, pvz., burnos, lūpų, akių ir lyties organų pūslėjimas (retos alerginės reakcijos, vadinamos Stivenso-Džonsono (Stevens-Johnson) sindromu / toksine epidermio nekrolize, simptomai). 

Pasireiškus sunkiai odos reakcijai, t. y. atsiradus raudonam žvynuotam išbėrimui su gumbais po oda ir pūslelėmis (egzanteminei pustuliozei), nedelsdami kreipkitės į gydytoją. Šio šalutinio reiškinio dažnis nežinomas (negali būti apskaičiuotas pagal turimus duomenis).
Dažnas (pasireiškia mažiau negu 1 iš 10, tačiau daugiau negu 1 iš 100 pacientų) CLARITHROMYCIN GRINDEKS tablečių šalutinis poveikis:
•	galvos skausmas;
•	miego sutrikimas;
•	skonio pojūčio pokytis;
•	skrandžio sutrikimai, pvz., pykinimas, vėmimas, skrandžio skausmas, nevirškinimas, viduriavimas;
•	kepenų veiklos pokytis;
•	odos išbėrimas;
•	prakaitavimo padidėjimas.

Nedažnas (pasireiškia mažiau negu 1 iš 100, tačiau daugiau negu 1 iš 1000 pacientų) šalutinis poveikis:
•	odos patinimas, paraudimas ar niežėjimas, kartais gali atsirasti rudų pleiskanų;
•	burnos arba makšties pienligė (grybelinė infekcija);
•	tam tikrų kraujo ląstelių kiekio sumažėjimas (dėl kurio gali mažėti atsparumas infekcijai arba didėti mėlynių ar kraujavimo rizika);
•	apetito praradimas, rėmuo, vidurių pūtimas, vidurių užkietėjimas, meteorizmas;
•	kasos uždegimas;
•	nerimas, nervingumas, mieguistumas, nuovargis, svaigulys, drebulys arba virpulys;
•	skambėjimas ausyse;
•	svaigimas (vertigo);
•	burnos arba liežuvio uždegimas;
•	burnos džiūvimas;
•	skonio ar kvapų jutimo praradimas arba negalėjimas pakankamai užuosti;
•	sąnarių skausmas, nuovargis;
•	raumenų skausmas arba raumenų audinio sumažėjimas, jeigu sergate sunkiąja miastenija (liga, kurios metu raumenys tampa silpni ir lengvai nuvargsta), klaritromicinas jos simptomus gali pasunkinti;
•	krūtinės skausmas arba širdies ritmo pokytis, pvz., palpitacija;
•	kepenyse gaminamų medžiagų kiekio pokytis;
•	inkstuose gaminamų medžiagų kiekio pokytis;
•	tam tikrų kraujyje randamų ląstelių ar medžiagų kiekio pokytis.

Šalutinis poveikis, kurio dažnis nežinomas (negali būti įvertintas pagal turimus duomenis):
•	pseudomembraninis kolitas, rožė, eritrazma;
•	agranulocitozė, trombocitopenija, anafilaksinė reakcija;
•	mažas cukraus kiekis kraujyje (hipoglikemija);
•	sumišimas, orientacijos praradimas, haliucinacijos (daiktų, kurių aplink nėra, matymas), asmenybės jausmo netekimas ar panika, depresija, nenormalūs sapnai arba naktiniai košmarai;
•	konvulsijos (traukuliai);
•	apkurtimas;
•	kraujo tekėjimas iš kraujagyslių (hemoragija);
•	ūminis pankreatitas, liežuvio ir dantų spalvos pokytis;
•	Stivenso-Džonsono (Stevens-Johnson) sindromas;
•	inkstų uždegimas arba negalėjimas tinkamai funkcionuoti;
•	spuogai;
•	kepenų uždegimas arba negalėjimas tinkamai funkcionuoti (gali pagelsti oda, patamsėti šlapimas, išblankti išmatos arba niežtėti oda).

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui, vaistininkui arba slaugytojui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti CLARITHROMYCIN GRINDEKS 

Šį vaistą laikykite vaikams nepastebimoje ir nepasiekiamoje vietoje.

Šiam vaistui specialių laikymo sąlygų nereikia.

Ant kartono dėžutės ir lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

CLARITHROMYCIN GRINDEKS sudėtis
-	Veiklioji medžiaga yra klaritromicinas. 
Kiekvienoje plėvele dengtoje tabletėje yra 250 mg arba 500 mg veikliosios medžiagos klaritromicino.
-	Pagalbinės medžiagos yra pregelifikuotas krakmolas, kroskarmeliozės natrio druska, povidonas, mikrokristalinė celiuliozė, bevandenis koloidinis silicio dioksidas ir magnio stearatas (E 572).
Tablečių plėvelė: hipromeliozė, titano dioksidas (E 171), talkas ir propilenglikolis.

CLARITHROMYCIN GRINDEKS išvaizda ir kiekis pakuotėje
250 mg tabletės yra baltos arba balkšvos, apvalios, abipusiai išgaubtos, dengtos plėvele.
500 mg tabletės yra baltos arba balkšvos, pailgos, abipusiai išgaubtos, dengtos plėvele.

CLARITHROMYCIN GRINDEKS 250 mg plėvele dengtos tabletės yra tiekiamos pakuotėmis po 7, 8, 14 arba 16 plėvele dengtų tablečių.
CLARITHROMYCIN GRINDEKS 500 mg plėvele dengtos tabletės yra tiekiamos pakuotėmis po 7, 8, 14 arba 16 plėvele dengtų tablečių.

Gali būti tiekiamos ne visų dydžių pakuotės.

Registruotojas ir gamintojas

Registruotojas
AS GRINDEKS.
Krustpils iela 53, 
Rīga, 
LV-1057,
Latvija
Tel. +371 67083205
Faksas +371 67083505
El. paštas grindeks@grindeks.lv

Gamintojas
Bluepharma Indústria Farmacêutica S.A.
S. Martinho do Bispo
3045-016 COIMBRA
Portugalija
Tel. +351 239 800300
Faksas +351 239 800333
El. paštas bluepharma@bluepharma.pt

Jeigu apie šį vaistą norite sužinoti daugiau, kreipkitės į vietinį registruotojo atstovą.

AB GRINDEKS filialas
Kalvarijų g. 300
LT-08318 Vilnius
Tel. + 370 5 2101401
Faksas + 370 5 2101402

Šis vaistas EEE valstybėse narėse registruotas tokiais pavadinimais:

Portugalija	Clarithromycin Oara 250 mg coprimidos revestidos por película
		Clarithromycin Oara 500 mg coprimidos revestidos por película
Estija		CLARITHROMYCIN GRINDEKS 250 mg õhukese polümeerikattega tabletid
		CLARITHROMYCIN GRINDEKS 500 mg õhukese polümeerikattega tabletid
Lietuva		CLARITHROMYCIN GRINDEKS 250 mg plėvele dengtos tabletės
	CLARITHROMYCIN GRINDEKS 500 mg plėvele dengtos tabletės
Latvija		CLARITHROMYCIN GRINDEKS 250 mg apvalkotās tabletes
		CLARITHROMYCIN GRINDEKS 500 mg apvalkotās tabletes


Šis pakuotės lapelis paskutinį kartą peržiūrėtas 2018-12-14.


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

